KOMMISSIONENS FORORDNING (EF) Nr. 2182/1999

af 14. oktober 1999

om ændring af forordning (EF) nr. 1685/95 om en ordning for udstedelse af eksportlicenser for vin og ændring af forordning (EØF) nr. 3388/81 om særlige gennemførelsesbestemmelser for ordningen med import- og eksportlicenser for vin

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 822/87 af 16. marts 1987 om den fælles markedsordning for vin(1), senest ændret ved forordning (EF) nr. 1677/1999(2), særlig artikel 52, stk. 3, og artikel 55, stk. 8, og

ud fra følgende betragtninger:

(1) Erfaringerne fra de senere produktionsår viser, at de særlige foranstaltninger, som Kommissionen i givet fald kan træffe i tilfælde af unormale ansøgninger, bør kunne reguleres efter produktkategori og bestemmelseszone; erfaringerne viser også, at nogle erhvervsdrivende i spekulationsøjemed indgiver licensansøgninger for mængder, der langt overstiger deres behov; denne praksis vil kunne skade de erhvervsdrivende, der kun ansøger om de nødvendige mængder; den mængde, som en eksportør kan ansøge om licens for, bør begrænses til en vis procentsats af den mængde, som er til rådighed for hver periode, jf. artikel 1a, stk. 1, i Kommissionens forordning (EF) nr. 1685/95 af 11. juli 1995 om en ordning for udstedelse af eksportlicenser for vin(3), senest ændret ved forordning (EF) nr. 2098/1999(4); en række tekniske bestemmelser i nævnte forordning og i Kommissionens forordning (EØF) nr. 3388/81 af 27. november 1981 om særlige gennemførelsesbestemmelser for ordningen med import- og eksportlicenser for vin(5), senest ændret ved forordning (EF) nr. 1351/97(6), bør også ændres;

(2) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

I forordning (EF) nr. 1685/95 foretages følgende ændringer:

1) I artikel 1a indsættes: "4. For hver periode, der er nævnt i artikel 7, stk. 1, litra a), kan en erhvervsdrivende kun indgive én ansøgning pr. bestemmelseszone, jf. artikel 3, stk. 4a, i denne forordning. Ansøgningen kan højst vedrøre 30000 hl."

2) I artikel 3 indsættes: "4a. De i stk. 3 og 4 nævnte foranstaltninger kan reguleres efter produktkategori og bestemmelseszone. Der gælder følgende bestemmelseszoner: 1) Afrika, 2) Asien og Oceanien, 3) Østeuropa, inklusive Samfundet af Uafhængige Stater og 4) Vesteuropa."

3) I artikel 7, stk. 2, indsættes: "I den meddelelse, der er nævnt i stk. 1, litra a) til d), angives også den i artikel 3, stk. 4a, nævnte bestemmelseszone."

Artikel 2

Artikel 2, stk. 2, sidste afsnit, i forordning (EØF) nr. 3388/81 affattes således: "Ansøgningen om eksportlicens og selve licensen skal i rubrik 7 indeholde angivelse af bestemmelseslandet eller bestemmelseszonen, jf. artikel 3, stk. 4a, i forordning (EF) nr. 1685/95. På begæring af den pågældende ændres bestemmelseslandet til et andet land, hvis det tilhører den samme bestemmelseszone."

Artikel 3

Denne forordning træder i kraft den 15. oktober 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. oktober 1999.

På Kommissionens vegne

Franz FISCHLER

Medlem af Kommissionen

(1) EFT L 84 af 27.3.1987, s. 1.

(2) EFT L 199 af 30.7.1999, s. 8.

(3) EFT L 161 af 12.7.1995, s. 2.

(4) EFT L 257 af 2.10.1999, s. 6.

(5) EFT L 341 af 28.11.1981, s. 19.

(6) EFT L 186 af 16.7.1997, s. 5.